(रफतार न्यूज ब्यूरो) -दिल्ली हिंसा के आरोपी दीप सिद्धू के खिलाफ पंजाब के फरीदकोट में कोविड नियमों के उल्लंघन का केस दर्ज किया गया है। एक दिन पहले सिद्धू ने जैतो के गांवों में किसान आंदोलन के लिए बैठकें की थी। फरीदकोट पुलिस ने थाना जैतो में सिद्धू के खिलाफ केस दर्ज किया है।
दिल्ली हिंसा के आरोपी दीप सिद्धू ने शुक्रवार को अपने पैतृक गांव उदेकरण में कहा कि उन्हें अपने गांववासियों पर मान है, जिन्होंने उनका संकट की घड़ी में पूरा साथ दिया। उनका उद्देश्य देश के तिरंगे झंडे को नुकसान पहुंचाना नहीं था। उनके लिए देश सबसे पहले हैं। देश से ही हम लोग हैं। सिद्धू ने कहा कि उनका गांव में आने का उद्देश्य लोगों को किसानी संघर्ष के लिए उत्साहित करना है। चुनाव लड़ने का उनका कोई मकसद नहीं है। वह तो बस किसानों को आंदोलन के लिए उत्साहित करना चाहते हैं।
उन्होंने कहा कि 26 जनवरी से पहले जैसे किसान आंदोलन में जोश था, अब ऐसा नहीं हैं। उन्होंने कहा कि पहले सरकार भी उनसे बात करने के लिए तैयार थी। लेकिन अब 26 जनवरी की घटना के बाद से आंदोलन को सही रणनीति नहीं मिल पा रही है, जिससे लगता है कि किसान भाई जहां से पहले चले थे। अब भी वहीं हैं।
इससे पहले दीप सिद्धू गुरुद्वारा साहिब में नतमस्तक हुए। गांव के लोगों ने उन्हें सिरोपा भेंट कर सम्मानित किया। दीपू सिद्धू ने गांव उदेकरण के अलावा गांव चौंतरा, सक्कांवाली, कबरवाला और गांव बधाई का भी दौरा किया। वहीं किसानों से आंदोलन को आगे बढ़ाने के लिए नई रणनीति तैयार करने पर जोर दिया।
किसान ट्रैक्टर परेड के दौरान 26 जनवरी को हुई हिंसा के आरोपी दीप सिद्धू ने बीती सुनवाई के दौरान (8 अप्रैल) खुद को निर्दोष बताते हुए जमानत देने का आग्रह किया था। सिद्धू ने कहा था कि उसे फर्जी तरीके से मामले में फंसाया जा रहा है। वहीं अभियोजन पक्ष ने जमानत पर आपत्ति जताते हुए उसे मुख्य आरोपी बताया था।